《哭刘四尚书（勒于碑阴）》
唐代·权德舆

士友惜贤人，天朝丧守臣。才华推独步，声气幸相亲。

理析寰中妙，儒为席上珍。笑言成月旦，风韵挹天真。

丹地膺推择，青油寄抚循。岂言朝象魏，翻是卧漳滨。

命赐龙泉重，追荣密印陈。撤弦惊物故，庀具见家贫。

牢落风悲笛，汍澜涕泣巾。只嗟蒿里月，非复柳营春。

黄绢碑文在，青松隧路新。音容无处所，归作北邙尘。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。